ROZHODNUTIE KOMISIE
z 29. mája 2007,
ktorým sa menia a dopĺňajú rozhodnutia 84/247/EHS a 84/419/EHS o plemenných knihách plemenného hovädzieho dobytka
[oznámené pod číslom K(2007) 2199]
(Text s významom pre EHP)
(2007/371/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 77/504/EHS z 25. júla 1977 o čistokrvných plemenných zvieratách hovädzieho dobytka (1), a najmä na jej článok 6 ods. 1 druhú, tretiu a štvrtú zarážku,
keďže:
(1)
Chovateľské organizácie alebo združenia, ktoré vedú alebo zakladajú plemenné knihy čistokrvných plemenných zvierat hovädzieho dobytka môžu byť úradne uznané, iba ak spĺňajú požiadavky rozhodnutia Komisie 84/274/EHS (2).
(2)
Zvieratá hovädzieho dobytka možno zapísať do plemennej knihy, iba ak sú v súlade s rozhodnutím Komisie 84/419/EHS (3).
(3)
Rozhodnutie 84/419/EHS neobsahuje osobitné ustanovenia na založenie plemenných kníh nových plemien a podľa tohto rozhodnutia zapísať do hlavného oddielu plemennej knihy určitého druhu možno iba čistokrvné zvieratá rovnakého plemena.
(4)
V kritériách na zápis zvierat hovädzieho dobytka do plemenných kníh by sa však mala vziať do úvahy osobitná situácia pri vyšľachtení nových plemien. Vyšľachtenie nového plemena si môže vyžiadať zápis zvierat iných plemien do hlavného oddielu plemennej knihy.
(5)
Je preto potrebné, aby sa počas obdobia zakladania novej plemennej knihy poskytla výnimka z pravidla, podľa ktorého iba čistokrvné zvieratá rovnakého plemena môžu byť zapísané do hlavného oddielu plemennej knihy určitého plemena. Toto obdobie zakladania by malo byť určené v chovnom programe chovateľskej organizácie alebo združenia. Aby sa predišlo zámene s už vyšľachteným plemenom, pre nové plemeno by sa mal vybrať odlišný názov.
(6)
So zreteľom na postupné zlepšovanie vyšľachtených plemien sa rozhodnutím 84/419/EHS povoľuje do vedľajšieho oddielu plemennej knihy iba zápis samíc iných plemien alebo iných ako čistokrvných samíc. Ich gény sa môžu do hlavného oddielu dostať iba prostredníctvom ich samičích priamych predkov.
(7)
Aby sa uznaným chovateľským organizáciám poskytla väčšia flexibilita, takisto by mal byť povolený zápis samcov do vedľajšieho oddielu. Aby sa zabránilo nekontrolovaným genetickým zmenám chovu, jeho gény by sa mali dostať do hlavného oddielu iba prostredníctvom priamych samičích predkov.
(8)
V záujme zabezpečenia vzájomného uznávania plemenných kníh rovnakého plemena a na poskytnutie informácií nákupcom chovných zvierat a ich zárodočných produktov by sa v interných pravidlách úradne uznaných chovateľských organizácií a asociácií mal jasne uviesť názov plemena a, ak ide o nové plemeno, malo by sa určiť obdobie jeho vyšľachtenia.
(9)
Ďalej je potrebné do kritérií na uznávanie organizácií a združení a zápis do plemenných kníh uviesť vhodné odkazy na nariadenie Európskeho parlamentu a Rady (ES) č. 1760/2000 zo 17. júla 2000, ktorým sa zriaďuje systém identifikácie a registrácie hovädzieho dobytka, o označovaní hovädzieho mäsa a výrobkov z hovädzieho mäsa, a ktorým sa zrušuje nariadenie Rady (ES) č. 820/97 (4).
(10)
Opatrenia stanovené v tomto rozhodnutí sú v súlade so stanoviskom Stáleho výboru pre zootechniku,
PRIJALA TOTO ROZHODNUTIE:
Článok 1
Príloha k rozhodnutiu 84/247/EHS sa mení a dopĺňa v súlade s prílohou k tomuto rozhodnutiu.
Článok 2
Rozhodnutie 84/419/EHS sa mení a dopĺňa takto:
1.
Článok 1 sa nahrádza takto:
„Článok 1
1. Zviera, ktoré sa má zapísať do hlavného oddielu plemennej knihy svojho plemena, musí:
a)
pochádzať od rodičov a starých rodičov zapísaných v hlavnom oddiele plemennej knihy toho istého plemena;
b)
byť identifikované a registrované v súlade s nariadením Európskeho parlamentu a Rady (ES) č. 1760/2000 (5) a pravidlami prijatými na jeho implementáciu;
c)
mať stanovený pôvod v súlade s pravidlami tejto plemennej knihy.
2. Odchylne od odseku 1 písm. a) môžu byť počas obdobia zakladania novej plemennej knihy nového plemena čistokrvné zvieratá alebo potomkovia čistokrvných zvierat rozličných plemien zapísané do hlavného oddielu tejto novej plemennej knihy.
Obdobie vyšľachtenia nového plemena je určené v chovnom programe chovateľskej organizácie alebo združenia pod kontrolou a so súhlasom príslušných orgánov a v súlade s rozhodnutím 84/247/EHS. Novému plemenu sa dá názov, ktorý si nemožno zameniť s názvom už vyšľachteného plemena.
3. Vždy keď sa zviera zapíše do hlavného oddielu novej plemennej knihy a toto zviera alebo jeden z jeho rodičov je už zapísaný v inej plemennej knihe, mal by sa zapísať odkaz na názov tejto plemennej knihy, v ktorej bolo toto zviera alebo jeho rodič zapísané prvýkrát po narodení, ako aj uviesť číslo pôvodnej plemennej knihy.
2.
V článku 3 ods. 1 a 2 sa slovo „samica“ nahrádza slovom „zviera“.
Článok 3
Toto rozhodnutie nadobúda účinnosť siedmym dňom po jeho uverejnení v Úradnom vestníku Európskej únie.
Článok 4
Toto rozhodnutie je určené členským štátom.
V Bruseli 29. mája 2007